
ACORD 163/2008, DE 22 D’OCTUBRE, DEL PLE DEL CONSELL DE L’AUDIOVISUAL DE CATALUNYA

Sobre les sol·licituds d’autorització formulades per EMISSIONS DIGITALS DE CATALUNYA, SA en el marc del canal múltiple del qual és adjudicatària 

FETS 

1r. L’1 d’agost de 2003, el Govern de la Generalitat va adoptar l’Acord pel qual va adjudicar la concessió per a l’explotació d’un canal múltiple en règim de gestió indirecta i emissió, principalment en obert, del servei públic de televisió digital terrestre, de multifreqüència i de cobertura nacional, a EMISSIONS DIGITALS DE CATALUNYA, SA (en endavant, EDC, SA), per un període de 10 anys renovables per períodes successius iguals amb el termini màxim previst a la legislació de contractes de les administracions públiques (DOGC núm. 3495, de 12.8.2003).

El 17 de setembre de 2003, la societat concessionària i el Departament de la Presidència del la Generalitat de Catalunya van formalitzar el contracte administratiu corresponent.

2n. Mitjançant un escrit que va tenir entrada en el Registre del Consell de l’Audiovisual de Catalunya el 31 de juliol de 2008, el senyor Carles Godó Valls en nom i representació d’EDC, SA sol·licita a aquest Consell el següent:

a) Que autoritzi la subcontractació, en els termes indicats en la sol·licitud esmentada, de l’explotació d’un dels programes temàtics de televisió digital terrestre inclosos en el canal múltiple del qual és adjudicatària. 

D’una manera sintètica, EDC, SA posa de manifest que els canvis d’hàbits de consum dels teleespectadors que s’han produït des de la presentació de la seva oferta de licitació aconsellen substituir la programació prevista pel programa temàtic número 3, anomenat “de vida” —que originàriament havia estat previst per a l’emissió de continguts relatius a la “qualitat de vida”—, per una programació relacionada amb l’emissió de cinema de qualitat. 

A aquest efecte, sotmet a la consideració d’aquest Consell l’acord assolit amb FILMAX COMUNICACIÓN que, segons manifesta, té per objecte la subcontractació de l’explotació del programa temàtic núm. 3 del canal múltiple de TDT.

b) Que autoritzi, en els termes establerts a la sol·licitud, la reemissió parcial a Catalunya d’emissions radiofòniques corresponents entitats públiques estrangeres dirigides a les diferents comunitats establerts a Catalunya. 

En essència, EDC, SA exposa que, després d’estudiar la capacitat tècnica del canal múltiple de què es adjudicatària, ha pogut determinar que, sense afectar als quatre programes predefinits al títol concessional, és susceptible d’un aprofitament addicional. D’acord amb aquesta argumentació, sotmet a consideració d’aquest Consell la seva intenció de contactar amb diverses emissores de radiodifusió estrangeres per tal d’arribar a acords de cessió dels drets de propietat intel·lectual per fer efectiva aquesta reemissió parcial, en benefici de les comunitats estrangeres establertes a Catalunya. 

FONAMENTS DE DRET  

Primer. Competència del Consell de l’Audiovisual de Catalunya per resoldre  les sol·licituds

En primer lloc, cal fer una consideració prèvia respecte de la competència del  Consell de l’Audiovisual de Catalunya per resoldre les sol·licituds d’autorització presentades davant d’aquest Consell per part del prestador de serveis de televisió digital terrestre EDC, SA en el marc del contracte de gestió indirecta del canal múltiple del qual aquesta entitat és adjudicatària.

El Consell de l’Audiovisual de Catalunya, que va ser creat per la Llei 2/2000, de 4 de maig, és l’autoritat reguladora independent en l’àmbit de la comunicació audiovisual pública i privada i actua amb plena independència del Govern de la Generalitat en l’exercici de les seves funcions, de conformitat amb allò que estableix l’article 82 de l’Estatut d’autonomia de Catalunya i l’article 113 de la Llei 22/2005, de 29 de desembre, de la comunicació audiovisual de Catalunya (en endavant, LCA). 

Des d’una perspectiva substantiva, l’article 146 de l’Estatut d’autonomia de Catalunya estableix amb caràcter general la competència de la Generalitat de Catalunya sobre els mitjans de comunicació audiovisual. I, en concret, els articles 50 i següents i els articles 115 i 117 de la LCA atribueixen al Consell la competència plena per a exercir totes les potestats inherents a l’atorgament de títols habilitants per a la prestació de serveis audiovisuals.  

Cal concloure, doncs, que, tot i que, en primera instància, va ser el Govern de la Generalitat qui va adjudicar el contracte per a l’explotació del canal múltiple en règim de gestió indirecta i emissió, principalment en obert, del servei públic de televisió digital terrestre, de multifreqüència i de cobertura nacional a EDC, SA, el Consell de l’Audiovisual de Catalunya és ara l’organisme competent per a exercir totes les potestats inherents a l’adjudicació d’aquest contracte, incloses  l’autorització de subcontractacions i/o aquelles altres qüestions que vinculades a la seva competència puguin sorgir en el decurs de l’execució del contracte.  

Segon. Sobre la sol·licitud d’autorització de subcontractació de l’explotació d’un dels programes que integren el canal múltiplex titularitat d’EDC, SA

A. Incidència potencial de la subcontractació en l’element subjectiu del contracte.
Amb caràcter general, la normativa reguladora de la contractació administrativa preveu que l’execució dels contractes correspon al contractista que hagi estat seleccionat per l’Administració contractant. Tanmateix, la llei permet, en determinats casos i sempre que concorrin els requeriments establerts, introduir variacions a l’element subjectiu del contracte amb l’objecte de dotar la contractació d’una major flexibilitat. Resulta habitual que, en el decurs de l’execució dels contractes administratius, els adjudicataris acabin subcontractant parcialment l’execució de determinades prestacions que formen part de l’objecte del contracte, o bé cedeixin o transmetin a terceres persones els contractes subscrits amb l’Administració. 

De fet, l’objectiu de la subcontractació rau en l’ús per part de l’empresa contractista dels serveis d’una tercera persona per a la realització parcial de les prestacions a què està obligada en el marc d’un contracte administratiu, i es configura com un negoci jurídic autoritzat per l’ordenament jurídic en benefici d’una major operativitat de les empreses adjudicatàries.

Cal assenyalar, així mateix, que constitueix una figura amb un règim jurídic diferenciat de la cessió contractual —també anomenada novació subjectiva del contracte—, encara que ambdues afecten l’execució del contracte i, en definitiva, suposen que una persona aliena a l’adjudicatària en porti a terme l’execució. 

En efecte, la subcontractació es caracteritza, en essència, pel fet que l’entitat adjudicatària del contracte manté la relació jurídica amb l’Administració, a diferència del que succeeix amb la cessió del contracte, en què l’entitat cessionària substitueix l’adjudicatària en la seva posició contractual respecte de l’Administració. 

Quant als efectes de la subcontractació, l’actuació del subcontractista ha de ser assumida, en tot cas per l’adjudicatari i, per tant, la formalització del subcontracte no allibera el contractista principal de la seva obligació. Aquesta és la principal diferència entre la cessió i la subcontractació: mentre que en el cas de la cessió, l’autorització allibera de tota responsabilitat el cedent en produir-se una subrogació total dels drets i de les obligacions del cedent en favor del cessionari, en la subcontractació, en canvi, la responsabilitat del contractista es manté en tota la seva extensió fins a l’extinció del contracte. 

La regulació de la subcontractació dels contractes administratius està prevista en l’article 115 del Text refós de la llei de contractes de les administracions públiques, aprovat pel Reial decret legislatiu 2/2000, de 16 de juny (en endavant, TRLCAP), l’apartat segon del qual estableix un seguit de requisits generals de la subcontractació:  

· comunicació prèvia a l’Administració;

· percentatge de subcontractació no superior a un 50%; llevat que es prevegi una altra cosa en el plec de clàusules administratives particulars;

· compromís de pagament al subcontractista.

Val a dir que aquest tipus de modificacions subjectives, que constitueixen una excepció al principi d’execució personal dels contractes, cobren una rellevància singular en seu de l’execució dels contractes de gestió de serveis públics, com el que és objecte d’aquest Informe, per dos motius principals: 

- pel caràcter personalíssim de les prestacions objecte d’aquesta tipologia de contractes. 

- per la llarga durada d’aquest tipus de contractes, que poden ser objecte de pròrrogues o de renovacions, amb el benentès que els adjudicataris assumeixen l’explotació d’un determinat servei públic, al seu risc i ventura, durant un període de temps considerable. 

En aquest sentit, l’article 170 del TRLCAP, que regula la subcontractació dels contractes de gestió de serveis públics, estableix que només pot recaure sobre prestacions accessòries a l’objecte del contracte. 

Sens dubte, els problemes sorgeixen a l’hora de determinar quines de les prestacions que conformen l’objecte del contracte poden ser qualificades com a accessòries i quines tenen el caràcter de principals o d’essencials. Respecte d’aquesta qüestió, la Junta Consultiva de Contractació Administrativa de l’Estat (Informe 53/00, de 5 de març de 2001) ha considerat que per tal de realitzar aquesta determinació convé examinar, amb caràcter previ i de manera exhaustiva, l’abast de les prestacions objecte del contracte i les prescripcions del plec de clàusules administratives particulars que regeixen la contractació en qüestió. 

En definitiva, es tracta que un cop el contractista compleixi amb la seva obligació de comunicar a l’Administració la prestació que pretén subcontractar, aquesta pugui adoptar les mesures convenients si considera que excedeix del que resulta accessori a l’objecte del contracte en tenir una connotació essencial.  

Determinat el marc jurídic general de la subcontractació en els contractes administratius, convé ara fer al·lusió a la normativa sectorial i, més específicament, a les prescripcions que reculli respecte de la subcontractació dels contractes de gestió de serveis públics de comunicació audiovisual i, més específicament, de televisió privada. 

En aquest sentit, la LCA no conté una regulació específica en matèria de subcontractació dels serveis públics de comunicació audiovisual. Per la seva part, l’article 12 de la Llei 11/1998, de 24 d’abril, de televisió privada, tot i que prohibeix de manera taxativa la cessió o la transmissió contractual
 no regula la subcontractació d’aquests tipus de contractes. 

De conformitat amb les consideracions anteriors, el supòsit que s’analitza,  consistent en “la subcontractació” —segons els mateixos termes de l’escrit de sol·licitud— per part d’EDC, SA de l’explotació d’un dels programes que conforma el canal múltiple que se li va adjudicar, s’ha de regir pels articles 115 i 170 del TRLCAP, amb el benentès que aquesta relació jurídica en qüestió pot ésser qualificada com a una subcontractació, ja que té com a finalitat la realització d’una prestació accessòria de l’objecte del contracte per part d’una tercera entitat. 

Avala aquesta afirmació el fet que la clàusula primera del Plec de clàusules administratives particulars i de prescripcions tècniques per a l’adjudicació d’un canal múltiple de televisió digital terrestre amb cobertura nacional i emissió principalment en obert (en endavant, el Plec) determina que l’objecte del contracte és la concessió per a l’explotació d’un canal de multifreqüència —és a dir, l’explotació d’un canal conformat per diverses freqüències o programes—, i que l’objecte de l’eventual subcontractació només abasti un dels programes del canal múltiple, en concret, el programa núm. 3. 

Aquest extrem permet descartar l’aplicació a aquest supòsit del règim de la cessió contractual, en el sentit assenyalat per l’article 114 del TRLCAP, en la mesura que la formalització de la relació pretesa, en els termes establerts en l’escrit de sol·licitud, no ha de comportar una subrogació total de l’entitat que col·labora, en aquest cas FILMAX, en la posició jurídica de l’entitat adjudicatària (EDC, SA).
 

Ans al contrari: segons els termes de l’escrit de sol·licitud, EDC, SA ha de conservar la plena titularitat del servei del canal múltiple en tot el seu abast i, en definitiva, el recurs a la participació d’una tercera entitat únicament ha d’afectar la gestió o l’explotació d’un dels canals, sense que aquesta col·laboració incideixi en  la titularitat del servei ni tampoc l’execució per part de l’adjudicatari de la resta de les prestacions que integren l’objecte del contracte.

Centrada la qüestió en aquests termes, cal conèixer les prescripcions contingudes en el Plec que regeix la contractació. Així, la clàusula 6.2 del Plec, en seu de les obligacions que ha d’assumir el concessionari, estableix textualment: 

“Explotar directament el servei públic objecte de la concessió, inclosos els serveis digitals addicionals, i respectar en tot cas les limitacions establertes sobre la màxima capacitat destinada a la prestació dels serveis esmentats. 

En els termes que preveu l’article 170 del Text refós de la llei de contractes de les administracions públiques, es podrà subcontractar l’explotació de programes inclosos en el múltiple. No obstant això, la responsabilitat per la prestació del servei recau en el concessionari en els termes previstos a l’article 115 de la Llei de contractes.

La subcontractació haurà de ser comunicada al Departament de la Presidència, i no podrà efectuar-se sense l’autorització d’aquest, previ informe del Consell de l’Audiovisual de Catalunya i prèvia comprovació del compliment dels requisits recollits en la Llei de contractes i en la Llei de televisions privades.”

Del contingut d’aquesta clàusula es desprèn que la proposta de subcontractació que s’examina és possible jurídicament, sempre que concorrin els requisits següents: 

- Que, amb caràcter previ, se sol·liciti autorització a l’Administració.  

- Que dels termes i de les condicions del contracte formalitzat es desprengui que l’entitat titular del servei manté la seva responsabilitat editorial fins al moment de l’extinció del contracte.

Cal fer una observació especial respecte del segon d’aquests requeriments. Els  efectes de la subcontractació, segons estableix el TRLCAP, determinen que l’actuació del subcontractista ha de ser assumida per l’adjudicatari i que, per tant, la formalització del subcontracte no allibera el contractista principal de la seva obligació. Això no obstant, el concepte de responsabilitat editorial en la prestació dels serveis de comunicació audiovisual té un abast diferent al previst a la normativa general.  

En efecte, la responsabilitat editorial s’ha d’entendre com a capacitat de decisió sobre els elements definidors de la programació, i constitueix una qualitat intrínseca i essencial al concepte mateix de prestador de serveis de comunicació audiovisual. Així es desprèn de l’article 1 de la LCA, que assenyala que els prestadors de serveis de comunicació audiovisual són aquelles persones, físiques o jurídiques, que assumeixen la responsabilitat editorial del servei de televisió, o dels continguts audiovisuals de què es tracti, i els transmet o els fa transmetre a un tercer. 

Pel que fa al concepte del manteniment de la responsabilitat editorial, convé recordar que aquest Consell ha tingut oportunitat de manifestar-se en l’àmbit de la prestació del servei públic de televisió digital terrestre d’àmbit local. Concretament, ha desenvolupat uns criteris interpretatius sobre  l’abast de l’externalització d’aquest tipus de serveis
 que, literalment reproduïm, en la part que aquí ens afecta: 

“ (...) malgrat que es pugui contractar amb tercers mitjans materials i professionals, és voluntat del legislador que totes les decisions que afectin a la línia editorial de la programació (definició, elaboració [confecció de la graella, etc.) i distribució dels continguts audiovisuals), han de ser efectivament adoptades en seu pública, i la responsabilitat que aquestes decisions comporti ha de ser assumida per l’ens o l’organisme públic que té atribuïda la gestió directa del servei.”

Aquesta mateixa qüestió ha estat abordada, també, per part de la jurisprudència en l’àmbit de la prestació del servei públic de televisió autonòmica
. En concret, segons la doctrina que es desprèn de les sentències que es citen a peu de plana, “(...) la incidència de l’entrada de l’empresa privada en la gestió, el desenvolupament i la producció de continguts audiovisuals, la contractació del servei d’edició dels programes informatius, del servei de promoció i intermediació en la venda dels espais  publicitaris i dels drets d’emissió, pot buidar de contingut la gestió directa de la televisió tot transferint a terceres persones les competències de l’organització i l’execució de la programació d’un canal...”. 

Per tant, el concepte de responsabilitat editorial en els termes exposats ha de tenir, necessàriament, el seu reflex en la proposta de subcontractació que s’analitza. En aquest sentit, el Consell considera que, només, resulta ajustada a dret, en el cas que aquest prestador acrediti degudament l’assumpció i el manteniment, durant tot el període de vigència del contracte, de la responsabilitat editorial sobre el programa, l’explotació del qual ha de ser objecte de subcontractació. 

Aquesta acreditació s’ha de plasmar a través de la inclusió d’aquesta obligació que ha d’assumir el contractista principal en el contracte mercantil que EDC, SA i FILMAX COMUNICACIÓN hagin de subscriure. 

Cal recordar, així mateix, que la formalització de la subcontractació que ens ocupa no altera la responsabilitat exclusiva del contractista principal, front aquesta administració, atès que el Consell de l’Audiovisual de Catalunya no assumeix cap tipus d’obligació davant de l’entitat subcontractista. 

En aquesta mateixa línia, l’eventual contracte entre les parts no ha de comportar una alteració dels compromisos assumits per EDC, SA en el moment de la formalització del contracte concessional, que continuen vigents i són exigibles en els termes i condicions establerts.

Com a darrer aspecte, per tal que aquest Consell pugui resoldre sobre l’autorització de la subcontractació que es planteja, cal que EDC, SA justifiqui degudament mitjançant l’aportació de la documentació que consideri oportuna l’aptitud del subcontractista per realitzar adequadament la prestació que se li projecta encomanar, amb referència als elements humans i tècnics de què disposa, així com la seva experiència professional en el sector.

B. Incidència potencial de la subcontractació en l’element objectiu del contracte 

El projecte de subcontractació plantejat per EDC, SA ha de ser, també, objecte d’anàlisi des del punt de vista de l’àmbit objectiu del contracte.

Segons posa de manifest el prestador en la seva sol·licitud, els canvis d’hàbits de consum dels teleespectadors que s’han produït des de la participació en el concurs per a l’adjudicació del contracte de televisió digital terrestre d’àmbit nacional, aconsellen la substitució de la programació prevista per un dels tres programes temàtics de la seva oferta de licitació —el número 3, anomenat “de vida”—, que originàriament havia estat dissenyada per a l’emissió de continguts relatius a la “qualitat de vida” (salut, viatges, cultura, gastronomia, entre d’altres), per una programació relacionada amb l’emissió de “cinema de qualitat” que inclourà la difusió de llargmetratges, curtmetratges, programes informatius o culturals dedicats al cinema i activitats afins. 

En conseqüència, aquest nou projecte de continguts per al programa núm. 3 del canal múltiple, comportaria que l’oferta de continguts formulada i assumida com a part integrant del contracte per part d’EDC, SA
 en el moment de la seva formalització, pugui experimentar alteracions rellevants. 

Aquest extrem ens porta a considerar que, cas que s’observi la concurrència dels requisits legalment previstos, aquest Consell hauria de tramitar un expedient de modificació contractual, tramitació que, des d’un punt de vista procedimental, ha de condicionar l’autorització de la subcontractació de l’explotació del programa. 

Dit això, convé posar en relleu que la potestat de modificar els contractes ja perfeccionats —també anomenada ius variandi de l’Administració— ve regulada, amb caràcter general, als articles 59 i 101 del TRLCAP, que estableixen el procediment i els límits que la regeixen.

En concret, segons el que disposa l’article 101 del TRLCAP, les modificacions dels elements contractuals s’han de motivar de conformitat amb l’interès públic i han de ser provocades per l’aparició de noves necessitats i/o causes imprevistes, les circumstàncies de les quals s’han de justificar en l’expedient corresponent. Per la seva part, l’article 163 del TRLCAP, en seu de contractes de gestió de serveis públics, determina que l’Administració pot modificar per raons d’interès públic les característiques del servei contractat i, en el seu cas, les tarifes que hagin de ser abonades pels usuaris. 

En efecte, els motius que justifiquen l’exercici del ius variandi són diversos, encara que tots han de portar causa necessària en l’interès públic. Cal afegir que la Comissió Jurídica Assessora (entre d’altres, dictàmens 75/00, 51/02 i 293/05), ha deixat molt clar que les alteracions contractuals només poden tenir lloc en cas de necessitats noves o causes imprevistes que no es van poder tenir en compte en el moment de licitar el contracte inicial, sense que les seves modificacions successives puguin servir per encobrir eventuals contractacions que vulnerin els principis de publicitat i de concurrència. 

D’acord amb l’anterior, l’autorització de la subcontractació, cas que concorrin els requisits legalment establerts, ha de restar condicionada a la tramitació i aprovació del corresponent expedient de modificació contractual. A aquest efecte, cal que EDC, SA, sol·liciti formalment al Consell la iniciació d’un expedient de modificació contractual, justificant les causes o motius que, de conformitat amb les prescripcions contingudes en la normativa de contractació administrativa, han de donar lloc, si s’escau, a la iniciació i, en el seu cas, aprovació de l’expedient de modificació del contracte. 
Tercer. Sobre la sol·licitud d’EDC, SA de remissió parcial d’emissions radiofòniques públiques estrangeres

En darrer terme, en relació a la segona sol·licitud formulada per EDC, SA, per a la remissió parcial (a Catalunya) d’emissions radiofòniques corresponents entitats públiques estrangeres, aquest Consell ha de considerar que no concorren els requisits necessaris per autoritzar la proposta, en els termes en què se sol·licita. En aquest supòsit, estaríem davant d’una pèrdua, evident, de la responsabilitat editorial d’EDC, SA sobre l’explotació del canal de què aquesta entitat és adjudicatària. En aquest sentit, es donen aquí per reproduïdes les consideracions dutes a terme en el fonament anterior, respecte l’obligació legal que recau sobre els prestadors de serveis de comunicació audiovisual d’assumir la responsabilitat editorial sobre el servei de comunicació audiovisual de què es tracti. 
Això no obstant, cal palesar que el Consell, hores d’ara, està portant a terme un estudi sobre els serveis de comunicacions electròniques o serveis de la societat de la informació. Per aquest motiu, pertoca desestimar la sol·licitud plantejada pel prestador, sens perjudici que més endavant i a la vista del resultat de l’informe en qüestió, aquest òrgan, si s’escau, insti d’ofici el procediment corresponent.

Per tot l’exposat, el Ple del Consell de l’Audiovisual de Catalunya adopta els següents,

ACORDS 

1r. Autoritzar al prestador de serveis de televisió EMISSIONS DIGITALS DE CATALUNYA, SA la subcontractació de l’explotació del programa núm. 3 del canal múltiple del qual és adjudicatària. Aquesta autorització resta condicionada a la concurrència dels requisits següents: 

· Que, en el termini d’un (1) mes comptador des de l’endemà de la notificació d’aquest Acord, l’entitat sol·licitat presenti davant d’aquest Consell una còpia del contracte a subscriure amb l’entitat subcontractista en què figuri, de forma clara, que assumeix l’obligació contractual del manteniment de la responsabilitat editorial sobre el programa l’explotació del qual és objecte de la subcontractació, en els termes indicats en la part expositiva d’aquest Acord, fins a l’extinció del contracte. 

· Que, en el termini de quinze (15) dies hàbils, l’entitat sol·licitant aporti a aquest Consell la documentació justificativa de l’aptitud del subcontractista per realitzar adequadament la prestació que li projecta encomanar, amb referència expressa als mitjans humans i tècnics de què disposa, i la seva experiència professional en el sector. 

· Que, instat per part d’EMISSIONS DIGITALS DE CATALUNYA, SA, aquest Consell de l’Audiovisual de Catalunya tramiti i, si s’escau, aprovi, l’expedient de modificació contractual oportú, de conformitat amb les consideracions efectuades als fonaments d’aquest Acord. 

2n. Desestimar provisionalment la sol·licitud d’autorització formulada per EMISSIONS DIGITALS DE CATALUNYA, SA de reemissió parcial d’emissions radiofòniques corresponents entitats públiques estrangeres, dirigides a les diferents comunitats establertes a Catalunya, en el canal múltiple de què és titular, en els termes indicats a la part expositiva d’aquest Acord. 

3r. Fer avinent a EMISSIONS DIGITALS DE CATALUNYA, SA que els compromisos assumits l’adjudicatària en el moment de la formalització del contracte concessional, continuen vigents i que són exigibles en els termes i condicions establerts.

4rt. Notificar aquest Acord a EMISSIONS DIGITALS DE CATALUNYA, SA.

Barcelona, 22 d’octubre de 2008

Josep M. Carbonell i Abelló



Santiago Ramentol i Massana

President





Conseller secretari

� La concessió obliga a l’explotació directa del servei públic objecte de la concessió i serà intransferible.





� La qüestió té la seva transcendència jurídica, atès que, com ja s’ha posat de manifest, la normativa d’aplicació reguladora de les concessions de televisions privades prohibeix de manera taxativa la cessió o transmissió. 


� Criteris d’interpretació dels límits de la gestió directa en la prestació del servei públic de televisió digital terrestre d’àmbit local, aprovats per l’Acord 35/2008, de 18 de març, del Ple del Consell de l’Audiovisual de Catalunya. 


� A aquest efecte, resulta significativa la Sentència núm. 56/2004 del Jutjat Contenciós Administratiu núm.2 de València, de 9 de febrer de 2004, que anul·la la decisió del Consell d’Administració de l’Ens Públic de Radiotelevisió Valenciana de 24 de març de 2003, per la qual s’acordava aprovar els plecs que han de regir el procés per donar compliment a l’Acord del Govern valencià de 4 de març de 2003 i adoptat per les Corts Valencianes el 12 de febrer de 2003, els quals s’incorporen com annex al Pla d’actuació de Radiotelevisió valenciana en vigor, i la Sentència núm. 2085/2005, de 10 de novembre, de la Sala Contenciosa Administrativa del Tribunal Superior de Justícia de València, Secció Tercera, que va desestimar el recurs d’apel·lació interposat per l’Ens Públic Radio Televisió Valenciana contra la Sentència núm. 56/2004 del Jujtat Contenciós Administratiu núm. 2 de València, de 9 de febrer de 2004. 


� D’acord amb la clàusula 27a del Plec, els compromisos particulars presentats per la societat adjudicatària en la seva proposició tenen caràcter contractual i s’adjunten com annexos al contracte signat. 

